पाएं अपने शहर की ताज़ा ख़बरें और फ्री ई-पेपरडाउनलोड करें
दिल्ली में कोरोना के बढ़ते मामलों के बाद लॉकडाउन एक हफ्ते और बढ़ा दिया गया है। मुख्यमंत्री अरविंद केजरीवाल ने शनिवार शाम इसकी घोषणा की। पहले यहां 3 मई की सुबह 5 बजे तक लॉकडाउन था, जिसे बढ़ाकर 10 मई की सुबह 5 बजे तक कर दिया गया है। इस दौरान पहले जैसे नियम ही लागू होंगे।
दिल्ली में 19 अप्रैल की रात 10 बजे से लॉकडाउन शुरू हुआ था, जो 26 अप्रैल सुबह 5 बजे तक चलना था। लॉकडाउन खत्म होने से पहले केजरीवाल ने 25 अप्रैल को एक सप्ताह का लॉकडाउन बढ़ाया था। उन्होंने कहा था कि संक्रमण के खिलाफ लॉकडाउन ही आखिरी हथियार है।
यहां पिछले 15 दिनों से 20 हजार से ज्यादा कोरोना केस सामने आ रहे हैं। आखिरी बार 16 अप्रैल को 19 हजार 486 कोरोना केस (20 हजार से कम) सामने आए थे। शुक्रवार को 27,047 लोगों की कोरोना रिपोर्ट पॉजिटिव आई है। 375 मरीजों की संक्रमण से मौत भी हुई है।
हाईकोर्ट ने दिल्ली सरकार से पूछा- सेना से मदद क्यों नहीं ली गई?
इससे पहले दिल्ली के अस्पतालों में ऑक्सीजन सप्लाई, बेड और दवाओं की कमी को लेकर दिल्ली हाईकोर्ट में हुई सुनवाई के दौरान दिल्ली सरकार ने कहा कि सरकार राजधानी में बेडों की संख्या 15 हजार तक बढ़ाई जा रही है, लेकिन हमारे पास इन बेड्स के लिए ऑक्सीजन नहीं है। इस पर कोर्ट ने सवाल किया कि दिल्ली सरकार ने अब तक सेना की मदद के लिए कोशिश क्यों नहीं की? कोर्ट ने कहा कि अगर आप सेना से मदद लेंगे, तो वो अपने लेवल पर काम करेंगे। उनका अपना खुद का इंफ्रास्ट्रक्चर भी होगा।
गौतम गंभीर 200 ऑक्सीजन कंसंट्रेटर मुफ्त बांटेंगे
पूर्वी दिल्ली लोकसभा सीट से BJP सांसद गौतम गंभीर जरूरतमंदों को 200 ऑक्सीजन कंसंट्रेटर मुफ्त देंगे। उन्होंने कहा कि रविवार से ये काम शुरू किया जाएगा। इसके लिए जरूरतमंद को डॉक्टर का पर्चा और मरीज की ऑक्सीजन लेवल की जानकारी देनी होगी। आर्थिक रूप से कमजोर लोगों को कार्ड दिखाने पर भी ये सुविधा मिलेगी। सिक्योरिटी के तौर पर 7 से 10 दिन बाद का चेक जमा करवाया जाएगा। हम उस चेक का उपयोग नहीं करेंगे, लेकिन ऑक्सीजन की ब्लैक मार्केटिंग रोकने के लिए ये जरूरी है।
25 हजार से ज्यादा लोग ठीक भी हुए
दिल्ली में शुक्रवार को 25,288 लोग ठीक हुए हैं। यहां अब तक 11 लाख 49 हजार लोग संक्रमण की चपेट में आ चुके हैं। इनमें 10 लाख 33 हजार ठीक हो चुके हैं, जबकि 16,147 मरीजों की मौत हो चुकी है। 99,361 का इलाज चल रहा है।
देश में कोरोना महामारी आंकड़ों में
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva bho_Deva zho_Hant eng_Latn